S-555/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 23. ágúst 2016, á hendur F-kk-þgf B-kk-þgf G-kk-þgf, kennitala 000000-0000, Jörfabakka 6, Reykjavík, fyrir eftirtalda þjófnaði með því að hafa:

1. Fimmtudaginn 21. apríl 2016, stolið ýmsum vörum að samtals söluverðmæti 29.482 krónur í verslun Bónuss að Lóuhólum í Reykjavík.

2. Miðvikudaginn 27. apríl 2016, stolið Sennheiser heyrnartólum að söluverðmæti 51.990 krónur í verslun Elko í Skeifunni í Reykjavík.

Teljast brot þessi varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

Vegna 1. ákæruliðs gerir F-kk-nf Á-kk-nf, fyrir hönd Haga hf., kröfu um að ákærði greiði skaðabætur að fjárhæð 29.482 krónur auk vaxta samkvæmt 1. mgr. 8. gr. laga nr. 38/2001, frá 21. apríl 2016 og þar til mánuður er liðinn frá birtingu kröfunnar, en síðan með dráttarvöxtum samkvæmt 9. gr., sbr. 1. mgr. 6. gr. sömu laga, frá þeim degi til greiðsludags.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru. Þá er bótakrafa í ákæru birt og sett fram í samræmi við ákvæði XXVI. kafla laga nr. 88/2008.

Ákærði er fæddur í október 1992. Samkvæmt framlögðu sakavottorði, dagsettu 16. ágúst 2016, hefur ákærði tvívegis áður verið fundinn sekur um þjófnað. Með dómi Héraðsdóms Reykjavíkur, uppkveðnum 23. júní 2015, var ákærða gert að sæta fangelsi í tvo mánuði, skilorðsbundið í tvö ár, fyrir þjófnað og fíkniefnalagabrot. Með dómi Héraðsdóms Reykjavíkur, uppkveðnum 18. maí 2016, var ákærða gert að sæta 120.000 króna sekt fyrir fíkniefnalagabrot. Með broti því sem ákærði var þá sakfelldur fyrir hafði hann rofið skilorð framangreinds dóms frá 23. júní 2015 en þar eð brotið sem hann var sakfelldur fyrir með dóminum 18. maí 2016 varðaði aðeins sektum var skilorð fyrri dómsins látið halda sér. Þau brot sem ákærði er sakfelldur fyrir í þessu máli voru framin fyrir uppkvaðningu dómsins 18. maí 2016 og verður ákærða því dæmdur hegningarauki samkvæmt ákvæðum 78. gr. almennra hegningarlaga nr. 19/1940. Með þeim brotum sem ákærði er sakfelldur fyrir í þessu máli hefur hann enn á ný rofið skilorð fyrrgreinds dóms frá 23. júní 2015. Þar eð refsing sú sem ákærði hefur nú unnið til fer fram úr sektum verður skilorðið dæmt upp og ákærða dæmd refsing í einu lagi, sbr. 60. gr. laga nr. 19/1940, sbr. og 77. gr. sömu laga. Með hliðsjón af sakarefni þessa máls og því sem að framan er rakið þykir refsing ákærða hæfilega ákveðin fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum, frá uppkvaðningu dóms þessa að telja, haldi ákærða almennt skilorð 57. gr. laga nr. 19/1940.

Ákærði greiði Högum hf. 29.482 krónur, auk vaxta, sem í dómsorði greinir.

Sakarkostnað leiddi ekki af málinu.

V-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, F-kk-nf B-kk-nf G-kk-nf, sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum, frá uppkvaðningu dóms þessa að telja, haldi ákærði almennt skilorð 57. gr. laga nr. 19/1940.

Ákærði greiði Högum hf., 29.482 krónur auk vaxta samkvæmt 1. mgr. 8. gr. laga nr. 38/2001, frá 21. apríl 2016 til 6. ágúst 2016, og síðan með dráttarvöxtum samkvæmt 9. gr., sbr. 1. mgr. 6. gr. sömu laga, frá 6. ágúst 2016 til greiðsludags.

V-kvk-nf S-kvk-nf